REGIMUL DOMENIAL ŞI PROCEDURA EXPROPRIERII

ÎN STATE MEMBRE ALE UNIUNII EUROPENE


ABSTRACT

Aşa cum se arată în doctrină, conceptul de domeniul public nu poate fi reglementat în mod uniform, sau să fie supus  aceloraşi reguli in cadrul un sistem clasificat, ceea ce presupune protecţia din partea tuturor sau numai unora dintre aceste reguli, în funcţie de nevoile şi importanţa  activelor care alcătuiesc proprietatea publică.

Drept consecinţă a inalienabilităţii sale, domeniul public este imprescriptibil, un aspect care trebuie să fie înţeles, atât în termeni de prescripţie achizitivă, cât şi extinctivă.

Problema regimurilor speciale domeniale se concentrează în special în ceea ce priveşte limitarea exercitării dreptului de proprietate privată asupra activelor aparţinând persoanelor fizice sau juridice în condiţiile existenţei unui interes general sau de utilitate publică.

Studiul de faţă prezintă aspecte privind reglementările existente legate de proprietatea publică si regimul exproprierilor, atât din perspectiva dreptului intern, cât şi a dreptului comparat, în scopul reflectării particularităţilor şi armonizării legislaţiei la nivelul statelor membre ale Uniunii Europene.
Consideraţii generale

        Domeniul public. Regimul domenial.
       1. Noţiune. Scurt istoric. Principalele teorii privind domeniul public

Problema proprietăţii asupra bunurilor, în general, este rezervată domeniului dreptului civil. În cazul bunurilor aparţinând statului şi unităţilor administrativ-teritoriale, există o problemă legată de dreptul administrativ, deoarece aceste bunuri au regimuri juridice diferite, după cum aparţin domeniului public sau domeniului privat. 

Noţiunea de „domeniu” îşi are originea în cuvântul latin dominium, care înseamnă posesiune, stăpânire, drept de proprietate. 

Bunurile proprietatea statului şi a unităţilor administrativ-teritoriale se împart în două categorii, supuse unor regimuri juridice diferite: domeniul public, supus regimului de drept public, şi domeniul privat, supus regimului de drept privat, formând împreună domeniul statului şi, respectiv, domeniul unităţilor administrativ - teritoriale. 

Definirea noţiunii de domeniu public a constituit una dintre preocupările autorilor români de drept administrativ, dar şi ale legiuitorului. Astfel, profesorul Paul Negulescu definea domeniul ca fiind totalitatea bunurilor mobile şi imobile aparţinând statului, judeţului sau comunei, întrebuinţate pentru satisfacerea interesului general, făcând distincţie între domeniul public, care era supus regimului de drept public, şi domeniul privat, care era supus regimului de drept privat. 

Un alt autor interbelic, Constantin G. Rarincescu, definea domeniul public al statului sau al celorlalte administraţiuni publice ca fiind totalitatea acelor bunuri mobile sau imobile, afectate, în mod direct şi nemijlocit, funcţionării serviciilor publice şi care sunt absolut necesare pentru acestea, fiind supuse unui regim juridic special.

Codul civil de la 1864 (art.475-478) se referea la bunurile care nu aparţineau particularilor, ca fiind dependinţe ale domeniului public, în sensul de bunuri domeniale, bunuri ale statului.

Constituţiile din 1948, 1952 şi 1965 au renunţat la noţiunea de domeniu public şi au consacrat, pentru bunurile aparţinând statului, dreptul de proprietate socialistă de stat şi dreptul de administrare directă pentru bunurile aflate în folosinţa întreprinderilor şi instituţiilor statului.

Constituţia din 1991 a folosit termenii de proprietate publică şi, respectiv, proprietate privată, renunţând la noţiunea de domeniu public, care fusese folosită de Codul civil din 1861, de Constituţia din 1866, de Constituţia din 1923, precum şi de doctrina administrativă interbelică.
2. Reglementare. Particularităţile proprietăţii publice

Constituţia din 1991, revizuită în 2003, conţine două articole cu privire la proprietate, art. 44 şi, respectiv, art. 136. Primul este cuprins în Titlul II, consacrat drepturilor, libertăţilor şi îndatoririlor fundamentale, iar cel de-al doilea în Titlul IV, consacrat economiei şi finanţelor publice. De ce două articole şi încă în titluri diferite ?


Comisia de redactare a proiectului de Constituţie a urmărit ca reglementarea proprietăţii să aibă un sediu general, unde să se consacre sistemul proprietăţii în România, deci formele pe care le îmbracă proprietatea, cu evidenţierea poziţiei statului faţă de aceasta, precum şi un sediu special al proprietăţii cetăţeanului, adică al dreptului de proprietate, ca drept fundamental. Ar fi fost de dorit ca articolul cu privire la sistemul proprietăţii să fie anterior articolului cu privire la dreptul de proprietate al cetăţeanului (proprietatea privată).


Analiza sistematică a reglementărilor constituţionale în materia proprietăţii trebuie să pornească de la art. 136. Potrivit alin.1, tipologia de bază a sistemului proprietăţii este dată, deci, de proprietatea publică şi cea privată. Prin urmare, art. 136 precizează cele două forme de proprietate – privată şi publică -, apoi stabileşte regimul proprietăţii publice, deoarece aceasta reprezintă excepţia (regula în societate formând-o proprietatea privată), pentru ca în final să consacre principiul inviolabilităţii proprietăţii private.

Prima referire făcută la proprietatea publică în legislaţia recen​tă este conţinută de art. 4 din Legea fondului funciar nr. 18/1991, act normativ care, prin art. 5 alin. (2), i-a conturat şi regulile de bază ale regimului juridic: „Terenurile care fac parte din domeniul public sunt inalienabile, insesizabile şi imprescriptibile. Ele nu pot fi introduse în circuitul civil decât dacă, potrivit legii, sunt dez​afectate din domeniul public”. Aceste prevederi s-au completat cu cele ale art. 475 alin. (2), art. 476-478, art. 499, art. 1310 şi art. 1844 C. civ., care au fost revigorate în noile condiţii istorice.
Odată cu intrarea în vigoare a Constituţiei României din 1991, dreptului de proprietate publică i-au fost consacrate prevederile art. 135 alin. (2) şi (3), care au devenit fundamentul existenţei sale. După revizuirea legii fundamentale, realizată în anul 2003 şi repu​blicarea sa, prevederile la care ne referim fac obiectul art. 136 alin. (1) şi alin. (2).

Potrivit art. 136 alin. (1), „Proprietatea este publică sau privată”, iar conform alin. (2) al aceleiaşi dispoziţii constituţionale, în noua sa redactare, „Proprietatea publică este garantată şi ocrotită prin lege şi aparţine statului sau unităţilor administrativ-teritoriale”. Referiri exprese la existenţa proprietăţii publice au fost făcute şi prin Legea nr. 33/1994 privind exproprierea pentru cauză de utilitate publică, Legea nr. 7/1996 - Codul silvic, Legea administra​ţiei publice locale nr. 215/2001, ca şi în alte acte normative.
În sfârşit, acestei materii i-a fost consacrat un act normativ spe​cial – Legea nr. 213/1998 privind proprietatea publică şi regimul juridic al acesteia. Ea reglementează regimul juridic general al acestei proprietăţii. Această lege reprezintă sediul materiei în ceea ce priveşte regimul general al dreptului de proprietate publică, aspect ce rezultă din art. 5 alin. (1): ”regimul juridic al dreptului de proprietate publică este reglementat de prezenta lege, dacă prin legi speciale nu se dispune altfel”. Textul care aparţine unei legi organice nu exclude ca şi alte legi speciale să cuprindă reglementări privind dreptul de proprietate publică, care să cuprindă unele particularităţi faţă de regimul juridic general. 
În doctrină, dreptul de proprietate publică a fost definit ca fiind „dreptul de proprietate al statului şi unităţilor administrativ-teritoriale asupra bunurilor din domeniul public, care se exercită în regim de drept public, fiind inalienabil, imprescriptibil şi insesizabil”; sau „acel drept subiectiv de proprietate ce aparţine statului sau unităţilor sale administrativ-teritoriale asupra bunurilor care, fie prin natura lor, fie printr-o dispoziţie specială a legii, sunt de uz şi de utilitate publică”; ori, „acel drept real ce are ca titulari exclusiv statul şi unităţile administrativ-teritoriale şi care conferă acestor titulari atributele posesiei, folosinţei şi dispoziţiei însă în regim de drept public, asupra bunurilor care, prin declaraţia legii sau natura lor sunt de uz sau de interes public”.
 Pentru definirea dreptului de proprietate publică trebuie să ţinem cont de următoarele aspecte:
·  proprietatea publică este o formă a dreptului de proprietate;
·  ea constituie excepţia faţă de proprietatea privată, care constituie regula;
·  titularii acestui drept sunt numai statul şi unităţile sale administrativ-teritoriale;
·  obiectul dreptului de proprietate este alcătuit din bunurile care fac parte din domeniul public;
·  proprietatea publică se exercită în regim de drept public.
Aşadar, dreptul de proprietate publică este acea formă a dreptului de proprietate ce aparţine statului şi unităţilor sale administrativ-teritoriale, are ca obiect bunurile din domeniul public şi se exercită în regim de drept public, sau dreptul statului şi unităţilor administrativ-teritoriale de a poseda, a folosi şi a dispune, în regim de drept public, de bunurile care alcătuiesc domeniul public.
Regimul juridic al proprietăţii publice este unul preponde​rent de drept public, caracterizat de trăsături specifice, care sunt menite să asigure respectarea destinaţiei bunurilor care-i for​mează obiectul.

Caracterele specifice ale dreptului de proprietate publică sunt: 
a. inalienabilitatea
Acest caracter, înscris în art. 136 alin.4 din Constituţie, presupune că bunurile care fac obiectul dreptului de proprietate publică sunt “scoase prin lege din circuitul civil”. Acest lucru înseamnă că ele nu pot fi înstrăinate prin acte juridice nici în mod voluntar, nici prin expropriere. Mai mult decât atât, cu unele excepţii, dreptul de proprietate publică nu poate fi dezmembrat prin constituirea drepturilor reale derivate: uz, uzufruct, abitaţie, servitute şi superficie. De asemenea, bunurile respective nu pot fi gajate sau ipotecate. Actele juridice încheiate cu nesocotirea caracterului inalienabil sunt lovite de nulitate absolută. 

Se consideră totuşi că domeniul public poate fi afectat de servituţi prin fapta omului. De altfel, legislaţia statuează că servituţile asupra bunurilor din domeniul public sunt valabile numai în măsura în care sunt compatibile cu uzul sau interesul public căruia îi sunt destinate bunurile afectate. Aşadar, dacă servitutea este compatibilă cu uzul sau interesul public al imobilelor afectate, se vor putea constitui atât servituţi naturale sau legale, cât şi convenţionale. Servituţile valabil constituite anterior intrării bunului în domeniul public se menţin dacă sunt compatibile cu uzul sau interesul public al bunului.
b. imprescriptibilitatea  

Dreptul de proprietate publică este imprescriptibil extinctiv şi achizitiv:
- extinctiv pentru că acţi​unea în revendicare poate fi introdusă oricând, dreptul la acţiune în sens material nu se stinge; 

- achizitiv deoarece bunurile aflate în pro​prietate publică nu pot fi dobândite de nici o persoană prin uzucapiune, în cazul imobilelor, sau prin posesia de bună credinţă, în cazul mobi​lelor: „Nu se poate prescrie domeniul lucrurilor care din natura lor proprie sau printr-o declaraţie a legii nu pot fi obiecte de proprietate privată ci sunt scoase afară din comerţ”. 

Imprescriptibilitatea este, de fapt, o consecinţă a inalienabilităţii dreptului de proprietate publică.
c. insesizabilitatea 

Aceasta înseamnă că bunurile ce formează obiectul acestui drept nu pot fi urmărite de către creditorii proprietarului sau ai persoanelor care le posedă pe temeiul dreptului real de administrare ori cu orice alt titlu. Acest caracter este o consecinţă firească a caracterului inalienabil al dreptului de proprietate publică deoarece, dacă el nu ar opera, s-ar ocoli regula inalienabilităţii. 
Dacă această categorie de bunuri ar fi supusă executării silite, atunci    s-ar ajunge la vânzarea lor silită şi deci înstrăinarea lor. Dar, cum statul este întotdeauna prezumat ca solvabil, nu se aplică asupra bunurilor sale regimul comun privind urmărirea silită.


Actele normative care reglementează dreptul de proprietate publică prevăd şi care sunt titularii săi în mod limitativ. În afara acestora, de regulă entităţi sau autorităţi publice, nici o altă persoană fizică sau juridică nu poate să fie titular al dreptului de proprietate publică. În acest sens, art. 136 alin. 2 din Constituţie statuează că: ”proprietatea publică aparţine statului sau unităţilor administrativ - teritoriale”. Tot astfel dispun Legea fondului funciar nr. 18/1991, prin art. 4 alin. (2), Legea nr. 213/1998 privind proprietatea publică şi regi​mul juridic al acesteia, prin art. 1 şi Legea administraţiei publice locale, nr. 215/2001, prin art. 122 alin. (1).
 Cu referire la terenurile proprietate publică, art. 4 alin. (2) din Legea nr. 18/1991, republicată, dispune că: ”domeniul public poate fi de interes naţional, caz în care proprietatea asupra sa, în regim de drept public, aparţine statului, sau de interes local, caz în care proprietatea, de asemenea în regim de drept public, aparţine oraşelor, comunelor, municipiilor sau judeţelor”. 

Din aceste texte legale rezultă că titulari ai dreptului de proprietate publică sunt: 

a) statul, asupra bunurilor din domeniul public de interes naţional. Aceste bunuri sunt date Guvernului României în administrarea generală, iar în litigiile privitoare la ele, statul este reprezentat, de regulă, de Ministerul Finanţelor Publice.

b) unităţile administrativ-teritoriale – comuna, oraşul, municipiul, judeţul – definite astfel ca având personalitate juridică de drept public în art. 19 alin.1 din Legea nr. 215/2001, pentru bunurile din domeniul public de interes local. Aceste bunuri sunt date în administrarea generală a consiliilor locale, consiliilor judeţene ori a Consiliului General al mun. Bucureşti, după caz. În litigiile legate de aceste bunuri, unităţile administrativ-teritoriale sunt reprezentate de consiliile locale ori judeţene, după caz, care dau mandat scris, în funcţie de fiecare caz în parte, preşedintelui consiliului judeţean ori primarului, care poate desemna un alt funcţionar ori un avocat care să-l reprezinte în instanţă. 

Autorităţile enumerate la punctul b) exercită în condiţiile art. 2 din Legea nr. 213/1998, ”posesia, folosinţa şi dispoziţia asupra bunurilor care alcătuiesc domeniul public în limitele şi în condiţiile legii.” Aşadar, exercitarea prerogativelor de către titulari nu este discreţionară, potenţarea caracterelor juridice specifice nu este posibilă decât în conformitate cu interesul general al acestei forme a dreptului de proprietate şi al regimului juridic pe care îl oferă. În acest context, este de subliniat că nici un alt subiect de drept public sau de drept privat nu poate să fie titular al dreptului de proprietate asupra bunurilor din domeniul public. 

Aceste persoane juridice dobândesc, tot în cadrul oferit de lege, un drept de administrare sau de concesionare asupra bunurilor din domeniul public, care sunt altceva decât dreptul real de proprietate. Ele sunt simple modalităţi de exercitare ale acestui drept, care nu pot fi confundate cu exercitarea atributelor dreptului de proprietate publică.

Proprietatea publică nu poate avea ca obiect decât bunurile la care se referă alin.3 al art. 136 din Constituţie, unele fiind nominalizate, altele fiind identificate printr-un criteriu generic – „valorificare în interes naţional”-, iar altele urmează să fie stabilite de legea organică, ceea ce logic determină imposibilitatea înstrăinării. Este o constantă a dreptului public faptul că bunurile domeniului public, de vreme ce sunt scoase din circuitul civil, fiind păstrate şi protejate pentru generaţiile viitoare, sunt inalienabile. Inalienabilitatea nu exclude însă o integrare în circuitul economico-juridic al unor bunuri ale domeniului public, dimpotrivă, unele dintre ele dintotdeauna au fost şi o sursă de venituri pentru stat sau pentru autorităţile locale. Aşa se explică de ce, tradiţional, pentru a evoca „plata” pentru o utilizare privată a domeniului public s-a impus noţiunea de redevenţă şi nu noţiunea de preţ, specifică raporturilor juridice civile. 

Potrivit art. 7 al Legii nr. 213/1998, dreptul de proprietate publică se dobândeşte:

a. pe cale naturală;
b. prin achiziţii publice efectuate în condiţiile legii;
c. prin expropriere pentru cauză de utilitate publică;
d. prin acte de donaţie sau legate acceptate de Guvern, consiliul judeţean sau consiliul local;
e. prin trecerea unor bunuri din domeniul privat al statului sau al unităţilor administrativ-teritoriale în domeniul public al acestora, pentru cauză de utilitate publică;
f. prin alte moduri prevăzute de lege.

Trecerea unui bun din domeniul privat al statului sau al unităţilor administrativ-teritoriale în domeniul public se face, după caz, prin HG, HCJ, HCL, hotărâri ce pot fi atacate, în condiţiile legii, la instanţa de contencios administrativ competentă în a cărei rază teritorială se află bunul.

Dacă este vorba de trecerea în domeniul public a unor bunuri care aparţin societăţilor comerciale, la care statul sau o unitate administrativ-teritorială este acţionar, trecerea se poate face numai cu plată şi cu acordul adunării generale a acţionarilor, iar în lipsa acestui acord trecerea se poate face numai prin procedura exproprierii pentru cauză de utilitate publică şi după o justă şi prealabilă despăgubire.

Dreptul de proprietate publică încetează dacă bunul a pierit ori dacă a fost trecut în domeniul privat, iar trecerea se face, după caz, prin HG, HCJ, HCL, dacă prin Constituţie sau prin lege nu se dispune altfel.

Trecerea unui bun din domeniul public al statului în domeniul public al unităţii administrativ-teritoriale se face prin HG, la cererea consiliului judeţean sau a consiliului local şi invers, trecerea unui bun din proprietatea publică a unei unităţi administrativ-teritoriale în proprietatea publică a statului se face prin hotărâre a consiliilor respective, la cererea Guvernului (art. 9 din Legea nr. 213/1998).

3. Definiţia şi trăsăturile domeniului public


Domeniul public este o instituţie tradiţională a dreptului administrativ, iar cercetarea acesteia a declanşat, de-a lungul timpului, numeroase discuţii, conturându-se teorii diferite atât în ceea ce priveşte notele de conţinut, cât şi cu privire la regimul juridic aplicabil categoriilor de bunuri pe care le evocă această noţiune. În ţara noastră, noţiunea de domeniu public redevine o noţiune actuală după Revoluţia din Decembrie 1989, mai precis după adoptarea Legii fondului funciar nr. 18/1991, care nominalizează terenurile ce aparţin domeniului public, exceptate de la regula reconstituirii dreptului de proprietate privată. În plus, această instituţie este „reabilitată” şi prin Constituţia României, precum şi prin Legea nr. 69/1991 a administraţiei publice locale. Cu privire la legea fundamentală, trebuie făcută precizarea că se referă numai la proprietatea publică şi nu la domeniul public.


Dacă ne raportăm la legislaţia modernă de la noi, constatăm o varietate terminologică, fiind folosite fie expresiile de „bun public” sau „domeniu public”, fie cele de „proprietate de stat” sau „proprietate publică”, ceea ce ne obligă la o analiză terminologică, aceasta cu atât mai mult cu cât nu de puţine ori în doctrina românească sau în jurisprudenţă s-au exprimat idei diferite cu privire la semnificaţia unei noţiuni sau alteia, şi de aici, existenţa unei sfere mai extinse sau, dimpotrivă, mai restrânse pentru bunurile care formează domeniul public. Astfel, se pune problema de a şti dacă domeniul public se circumscrie numai la un ansamblu de bunuri ce nu pot aparţine particularilor, formând eventual proprietatea publică, sau este vorba de un regim juridic care poate afecta, sub anumite aspecte, şi bunurile susceptibile de proprietate privată. 

· Relaţia proprietate publică – domeniu public

Constituţia României, prin art. 136 alin. 2, stabileşte clar şi precis că proprietatea publică aparţine numai statului (proprietatea publică de interes naţional) sau unităţilor administrativ-teritoriale (proprietate publică de interes judeţean, municipal, orăşenesc sau comunal). De asemenea, legiuitorul constituant evocă fără dubii şi faptul că proprietatea publică vizează, în fond, o sferă limitată de bunuri, scoase din circuitul civil obişnuit, care formează domeniul public. Constituţia României, spre deosebire de constituţiile din perioada interbelică, nu operează cu noţiunea de domeniu public, şi aceasta din considerente de ordin redacţional, însă această noţiune trebuie subînţelesă.


Noţiunea de domeniu public nu se poate circumscrie numai la bunurile care fac obiectul proprietăţii publice, sub anumite aspecte aparţin domeniului public şi bunuri imobile (terenuri agricole, păduri) sau mobile (tablouri, sculpturi etc.), care sunt proprietate privată.


Prin urmare, valorificarea unui bun al domeniului public se poate face prin: a) administrarea de către instituţii publice; b) administrarea de către regii autonome; c) închirierea sau concesionarea de către orice subiect de drept; d) atribuirea în folosinţă gratuită instituţiilor de utilitate publică. Prin închiriere sau concesionare, bunurile proprietate publică pot fi exploatate şi pe cale privată.
O definiţie a domeniului public trebuie formulată de aşa natură încât să rezulte că în sfera acestei noţiuni sunt cuprinse, în primul rând, bunurile proprietate publică, dar şi bunuri proprietate privată care, însă, au o semnificaţie deosebită sub aspect istoric, cultural etc., fiind valori naţionale, ale patrimoniului naţional, ce trebuie transmise de la generaţie la generaţie, motiv pentru care sunt guvernate de un regim de drept public, de pază şi protecţie a interesului public sau, după caz, a uzului public.


Astfel, prin domeniu public înţelegem acele bunuri, publice sau private, care, prin natura ori dispoziţia expresă a legii, trebuie păstrate şi transmise generaţiilor viitoare, reprezentând valori destinate a fi folosite în interes public, direct sau prin intermediul unui serviciu public, şi supuse unui regim administrativ, respectiv unui regim mixt, în care regimul de putere este determinant, fiind în proprietatea sau, după caz, în paza persoanelor juridice de drept public.


Majoritatea covârşitoare a bunurilor ce aparţin domeniului public o formează bunurile proprietate publică, având ca titular statul sau, după caz, unităţile administrativ-teritoriale.

· Trăsăturile domeniului public


Ca un bun să facă parte din domeniul public, el trebuie ca:


a. prin natura ori destinaţia expresă a legii să intre în categoria celor care trebuie protejate şi transmise generaţiilor viitoare.


Nu toate bunurile din societate urmează a fi conservate pentru generaţiile viitoare, ci numai anumite categorii de bunuri. Specifică oricărei societăţi democratice organizate statal este libertatea comerţului, economia de piaţă, ceea ce înseamnă că majoritatea bunurilor sunt supuse „consumului generaţiei” care realizează actele de comerţ. Anumite bunuri, chiar dacă sunt supuse consumului, acesta nu poate fi decât limitat, ele trebuind a fi protejate pentru viitor, iar altele trebuie conservate pentru generaţiile viitoare în integralitatea lor. Destinaţia unor bunuri de a folosi şi generaţiilor viitoare este dată de normele juridice fie în consideraţiunea valorii lor deosebite (istorice, artistice, ştiinţifice, documentare etc.), fie în consideraţiunea utilităţii lor publice.


Bunurile proprietate publică sunt relativ uşor de identificat, pornind de la dispoziţiile constituţionale, în schimb, operaţia de stabilire a bunurilor proprietate privată ce trebuie conservate pentru generaţiile viitoare este mai dificil de realizat, pentru determinarea acestora nefiind suficiente criteriile legale, ci este necesară şi o complexă activitate de apreciere, de evaluare etc. a autorităţilor administraţiei publice, a experţilor ce lucrează în numele unei autorităţi administrative.


b. să aibă semnificaţia unei valori de interes public, în sensul că aparţine patrimoniului natural, cultural, istoric etc., naţional sau, după caz, este destinat unei folosinţe de interes public.


Faptul că aceste bunuri au o atare destinaţie nu înseamnă că toată lumea, obligatoriu, trebuie să se folosească de ele; ele pot fi folosite în interes public şi altfel decât prin uzul direct, nemijlocit al publicului. Aşadar, deosebim o folosinţă directă, dată fiind natura bunului (ex. mersul pe stradă, scăldatul în apa mării sau a unui râu etc.), când nu este nevoie de nicio condiţionare şi în cele mai dese cazuri folosinţa este gratuită şi, respectiv, o folosinţă indirectă, când bunul este pus în valoare printr-un serviciu public, organizat de administraţia publică.


c. să fie supus unui regim juridic administrativ sau, după caz, unui regim mixt, de drept public şi de drept privat, dar sub „controlul” regimului administrativ.


Unul dintre subiectele raporturilor juridice la care se referă un regim de drept public este obligatoriu o persoană juridică de drept public. Această trăsătură scoate în evidenţă şi faptul că litigiile care se nasc fie în urma exercitării regimului de proprietate publică, fie în urma exercitării regimului de restrângere a exerciţiului dreptului de proprietate privată pentru bunurile afectate domeniului public sunt litigii de contencios administrativ.


d. să fie în proprietatea unei persoane de drept public (în proprietate publică) sau în paza unei persoane de drept public (bunuri proprietate privată care ţin de domeniul public cultural naţional, cum se reţine de art. 1 din Legea nr. 182/2000).


Nu trebuie confundat dreptul de administrare a unui bun public de către o regie autonomă ori instituţie publică, respectiv regimul concesionării sau închirierii unui bun public, cu dreptul de pază şi protecţie. Primele sunt regimuri juridice de utilizare a unui bun al domeniului public proprietate publică, iar dreptul de pază şi protecţie este un regim de utilizare a unui bun al domeniului public proprietate privată. Fundamentul constituţional actual al dreptului de pază şi protecţie se află în art. 135 alin. 2 lit. b, unde este prinsă ideea „protejării intereselor naţionale” şi, respectiv, la lit.f, unde apare ideea creşterii calităţii vieţii.


Clasificarea bunurilor aparţinând domeniului public şi regimul juridic al acestuia 
· Clasificarea domeniului public. Criterii
1. Din punct de vedere al interesului pe care-l prezintă:

- domeniul public de interes naţional

- domeniul public de interes judeţean

- domeniul public de interes comunal

2. Din punct de vedere al modului de determinare:

- bunuri ale domeniului public nominalizate de Constituţie

- bunuri ale domeniului public nominalizate de legi

- bunuri ale domeniului public nominalizate de autorităţile administraţiei publice, în baza criteriilor din Constituţie şi legi.

3. Din punct de vedere al naturii juridice a dreptului statului (autorităţii publice):

- bunuri ale domeniului public ce aparţin proprietăţii publice a statului sau unităţilor administrativ-teritoriale

- bunuri ale domeniului public ce aparţin proprietăţii private, dar afectată de dreptul de pază şi protecţie a statului (drept de poliţie).

4. Din punct de vedere al modului de încorporare:

- domeniu public natural (încorporarea bunurilor rezultă dintr-un fapt natural, Constituţia, legea sau administraţia publică nu fac altceva decât să constate existenţa acestor bunuri, stabilind că aparţin domeniului public)

- domeniu public artificial (încorporarea bunurilor este rezultatul unei intervenţii a omului, legea calificându-le ca fiind bunuri ale domeniului public).

5. Din punct de vedere al modului de utilizare de către public:

- bunuri utilizate direct

- bunuri utilizate indirect, prin intermediul unui serviciu public

6. Din punct de vedere al serviciului public organizat:

- bunuri care sunt puse în valoare prin serviciul public

- bunuri care mijlocesc realizarea unui serviciu public

7. Din punct de vedere al naturii bunurilor:

- domeniu public terestru

- domeniu public maritim

- domeniu public fluvial

- domeniu public aerian

- domeniu public cultural

- domeniu public militar 

· Regimul juridic al domeniului public
Prin noţiunea de regim juridic se evocă un ansamblu de reguli de fond şi de formă care „personalizează” materia respectivă în circuitul juridic. Regimul domenial al bunurilor proprietăţii publice este, prin definiţie, un regim de drept administrativ, însă regimul domenial care vizează bunurile proprietate privată nu este exclusiv regim de drept administrativ. Astfel, în cazul bunurilor care aparţin patrimoniului cultural naţional, dar sunt şi în proprietate privată, vorbim despre regimul unui drept de pază şi protecţie al statului, care se grefează pe regimul de drept privat, al dreptului de proprietate privată (vezi art. 5 din Legea nr. 182/2000).

Dată fiind destinaţia bunurilor proprietăţii publice, uzul public sau interesul public, pe de o parte, şi necesitatea conservării şi transmiterii lor pentru generaţiile viitoare, pe de altă parte, ele nu pot fi înstrăinate, deci sunt inalienabile. Bunurile domeniului privat al statului sau al unităţilor administrativ-teritoriale, ca orice bun particular, pot servi ca obiect la orice act de înstrăinare, evident în condiţiile şi cu respectarea formelor prevăzute de lege. Ca atare, un proprietar, în principiu, este întotdeauna în drept să înstrăineze lucrul său, alienabilitatea bunurilor fiind regula generală pentru bunurile particulare.

În prezent, vom vorbi despre principiul inalienabilităţii bunurilor domeniului public care fac obiectul proprietăţii publice şi, respectiv, despre principiul prohibirii ori restrângerii vânzării bunurilor domeniului public care sunt obiect al proprietăţii private. Pe de altă parte, inalienabilitatea de care se bucură bunurile domeniului public pe tot timpul cât sunt afectate unui interes general nu este o inalienabilitate absolută şi uniformă, ci una relativă şi limitată, ea depinzând de natura bunului şi de scopul pentru care a fost afectat.

Aceste bunuri aparţinând proprietăţii publice nu pot fi grevate de nici o servitute. Şi acest principiu trebuie însă privit nu în sens absolut, ci relativ; astfel, se pot stabili servituţi administrative care sunt compatibile cu natura şi destinaţia bunurilor (de ex. servitutea de vedere, servitutea de scurgere asupra unei străzi).

Bunurile aparţinând proprietăţii publice sunt, de asemenea, şi insesizabile în sensul că acestea nu pot fi urmărite de către creditori pe cale de executare silită. Dacă aceste bunuri ar putea fi urmărite de către creditori, s-ar crea posibilitatea ca, în mod indirect, să se poată dobândi şi un drept de proprietate asupra lor, ceea ce ar contraveni caracterului inalienabil al acestui drept. O asemenea urmărire ar putea fi făcută pentru bunurile domeniului privat. 

Dreptul de proprietate publică este imprescriptibil, neputând fi opuse proprietarului nici prescripţia achizitivă şi nici, după caz, posesia de bună-credinţă. Aceasta înseamnă că dreptul de proprietate asupra bunurilor ce fac obiectul dreptului de proprietate publică nu poate fi dobândit de nici o altă persoană prin uzucapiune (prescripţia achizitivă), în cazul bunurilor imobile, sau prin efectul posesiei de bună-credinţă, în cazul bunurilor mobile. 

Principiul imprescriptibilităţii este consacrat de Legea nr. 213/1998. În plus, în art. 1844 C.civ. se prevede că „Nu se poate prescrie domeniul lucrurilor care, din natura lor proprie sau printr-o declaraţie a legii, nu pot fi obiecte de proprietate privată, ci sunt scoase afară  din comerţ". Pentru terenuri, în alin. 2 al art. 5 din Legea fondului funciar se prevede, în mod expres, că dreptul de proprietate publică ce are ca obiect terenuri „este imprescriptibil“. 

Dimpotrivă, la bunurile aparţinând domeniului privat al statului şi unităţilor administrativ-teritoriale, prescripţia operează în aceleaşi condiţii ca şi cum ar fi vorba despre bunuri aparţinând particularilor.

Dreptul de proprietate publică este imprescriptibil şi sub aspectul prescripţiei extinctive, titularii acestui drept putând exercita oricând acţiunea în revendicare pentru apărarea dreptului lor.

Imprescriptibilitatea caracterizează şi bunurile domeniului public care aparţin proprietăţii private, în sensul că statul are un drept de preemţiune asupra dobândirii proprietăţii. Numai dacă statul renunţă la acest drept se poate discuta dobândirea lor prin prescripţie, renunţare, însă, care echivalează cu dezafectarea (scoaterea bunului din sfera domeniului public).

Decizia de dezafectare sau declasare a domeniului public, potrivit Legii nr. 213/1998, este de competenţa Guvernului, a consiliului judeţean, respectiv a consiliului local, acest act normativ stabilind totodată şi dreptul de control al instanţelor de contencios administrativ, acţiunea putând fi introdusă practic de către orice persoană îndreptăţită să invoce încălcarea unui interes public şi nu a unui drept sau interes privat. Orice înstrăinare sau expropriere a unui bun public este nulă şi constatarea nulităţii se poate invoca în orice moment; acţiunea în revendicare se poate intenta oricând fără să se poată prescrie.

4. Servituţile administrative

Servituţile administrative (sau publice) constituie unul dintre mijloacele sau procedeele utilizate pentru satisfacerea nevoilor publice. 

Privite din punct de vedere al rolului pe care-l îndeplinesc, servituţile administrative constituie o instituţie apropiată exproprierii pentru cauză de utilitate publică, aceasta reprezentând un mijloc prin care bunuri imobiliare particulare pot fi utilizate, în condiţiile legii, în interesul general. Între cele două instituţii există însă şi deosebiri de substanţă. 

Ceea ce este comun ambelor instituţii o constituie faptul că ambele sunt utilizate în acelaşi scop: satisfacerea nevoilor de interes general, dar există şi diferenţa derivând din faptul că, în timp de exproprierea dă posibilitatea transferării proprietăţii imobilului din patrimoniul privat în cel public, servitutea publică lasă imobilul în patrimoniul în care se află, grevându-l doar cu o sarcină. De asemenea, servituţi administrative pot fi constituite şi pe bunuri imobile aparţinând domeniului public, cu condiţia ca bunurile asupra cărora s-au constituit să aibă o afectare compatibilă cu exerciţiul lor. De ex., căile terestre de circulaţie, care fac parte din domeniul public, pot fi grevate cu servitutea de suport a pilonilor, a firelor telefonice sau a cablurilor electrice. 

Servituţile administrative se deosebesc şi de servituţile civile, întrucât, deşi îşi păstrează elementele de structură, aşa cum sunt cunoscute în dreptul civil, nu mai au aceleaşi caractere juridice. Dacă în dreptul civil, servituţile se creează prin voinţa părţilor sau prin hotărâre judecătorească, în dreptul public ele se nasc prin voinţa legiuitorului. De asemenea, servituţile administrative sunt scoase din circuitul civil, nu se pot face niciun fel de acte asupra lor şi nu pot face obiectul unor tranzacţii. 

Servituţile administrative se mai deosebesc de cele civile şi prin mijloacele legale de protecţie. Astfel, titularul unei servituţi civile are o singură acţiune la îndemână pentru protecţia dreptului său – acţiunea confesorie -, în timp ce titularul servituţii administrative îşi impune dreptul său prin concursul forţei publice. În cazul violării acestui drept, titularul servituţii administrative nu are la dispoziţie numai acţiunea în daune, ci şi posibilitatea de a cere sancţionarea administrativă sau penală a vinovatului. 

Caracterele servituţilor administrative:

a. sunt drepturi reale, care conferă titularilor drepturi sau prerogative proprii (dreptul de a face acte de uzaj sau anumite acţiuni asupra bunului, de a impune restricţii proprietarului bunului);

b. fiind de ordine publică, asupra servituţilor administrative nu operează prescripţia extinctivă. Ele nu se sting prin neuz. Cel care a construit în dispreţul existenţei unei servituţi administrative este considerat că a beneficiat de o simplă toleranţă;

c. stabilitatea lor, după ce au fost aprobate prin lege, depinde de autorităţile administrative;

d. competenţa de soluţionare a litigiilor ivite în legătură cu servituţile administrative aparţine instanţelor de contencios administrativ, atunci când în discuţie este pusă legalitatea unui act administrativ privind servitutea însăşi;

e. în unele cazuri prevăzute de lege, nerespectarea servituţilor administrative poate atrage sancţiuni administrative sau penale.

Servituţile administrative se sting în următoarele ipoteze:

- abrogarea textului legal prin care a fost instituită servitutea respectivă;

- desfiinţarea actului juridic prin care au fost autorizate. Acest mod de desfiinţare se referă la acele servituţi pentru utilizarea cărora organele administraţiei publice recurg la emiterea sau adoptarea actelor administrative de autoritate. Administraţia are posibilitatea să-şi revoce propriile acte administrative. De asemenea, servituţile administrative mai dispar când actele administrative de autoritate prin care au fost înfiinţate au fost anulate de către instanţele de contencios administrativ; 

- servituţile temporare sunt desfiinţate şi prin împlinirea termenului stabilit prin actul de autorizare; 

- desfiinţarea sau declasarea unor lucrări sau imobile în favoarea cărora s-a constituit servitutea administrativă (de ex., declasarea unui aerodrom pentru care s-au constituit servituţi aeriene – lucrări de protecţie a aerodromului făcute asupra terenurilor învecinate); 

- confuziunea, reglementată prin articolul 638 din Codul civil, care prevede că “ orice servitute este stinsă când fondul către care este datorită şi acela ce o datorează cad în aceeaşi mână", este aplicabilă şi servituţilor de drept public. Confuziunea nu poate avea loc decât în cazul în care bunul afectat de servitute este expropriat.

Exemplu de servituţi administrative:

- trecerea pe proprietatea privată a liniilor telegrafice, telefonice, de distribuţie a energiei electrice, a reţelelor de canalizare, de transport a apei potabile, a apelor pluviale şi a celor uzate;

- trecerea reţelelor de distribuţie a gazelor naturale, comunicaţiei pe căile publice, scurgerea apelor;

- interdicţia de a planta arbori la o anumită distanţă de calea publică, de eliminare a apelor reziduale, de construire la o anumită distanţă de calea ferată, autostrăzi sau şosele naţionale;

- de vizibilitate, în interesul aeroporturilor şi al securităţii instalaţiilor de control şi dirijare a traficului aerian;

- în ceea ce priveşte frontiera de stat: condiţii de acces, de executare a unor activităţi în zonă;

- în interesul domeniului militar şi de urbanism.
Majoritatea constituţiilor statelor membre ale Uniunii Europene conţin prevederi referitoare la cazurile de expropriere pentru utilitate publică şi la modalităţile de compensare.

În cele ce urmează vom prezenta aspecte de drept comparat legate de regimul proprietăţii publice şi expropriere în state membre ale Uniunii Europene.

BELGIA

Art. 16 din Constituţie

Nimeni nu poate fi lipsit de proprietatea sa, cu excepţia, exproprierii pentru  utilitate publică, în cazurile şi în modul stabilit de lege şi în schimbul unei compensaţii echitabile plătită în prealabil.
CEHIA 

Art. 11 Constituţie

(1) Orice persoană are dreptul la proprietate. Fiecare titular al dreptului de proprietate trebuie să aibă acelaşi conţinut şi se bucură de aceeaşi protecţie. Moştenirea este garantată.
(2) Legea prevede că proprietatea este necesară pentru asigurarea nevoilor întregii societăţi, pentru dezvoltarea economiei naţionale, precum şi pentru interesul public. Aceasta poate fi deţinută exclusiv de către stat,  municipalitate, sau de către persoane juridice; legea poate prevedea, de asemenea, faptul că anumite bunuri pot fi deţinute exclusiv de către cetăţeni sau persoane juridice.
(3) Proprietatea atrage după sine obligaţii. Acestea nu pot fi folosite în mod abuziv în detrimentul drepturilor altora sau în conflict cu interesele publice. Dreptul de proprietate nu poate fi exercitat astfel încât să dăuneze sănătăţii,  naturii sau  mediului, dincolo de limitele stabilite de lege.
(4) Exproprierile sau alte limitări obligatorii asupra drepturilor de proprietate sunt permise în interes public, pe baza unei reglementări legale, precum şi cu justă compensare.

DANEMARCA

Art.73 din Constituţie

(1) Dreptul de proprietate este inviolabil. Nici o persoană nu este obligată să renunţe la proprietate, cu  excepţia cazului în care intervine interesul public. Aceasta se va face numai astfel cum este prevăzut prin lege şi cu despăgubiri.
(2) În cazul în care un proiect de lege cu privire la expropriere a fost adoptat, o treime din membrii Parlamentului pot cere, în termen de trei zile lucrătoare de la votul final asupra legii ca acesta să nu fie prezentată pentru promulgare prin decret regal, până la organizarea de noi alegeri parlamentare, iar legea să fie din nou dezbătută prin Parlament.
(3) Orice contestare cu privire la legalitatea unui act de expropriere, precum şi cuantumul despăgubirii pot fi soluţionate în faţa instanţelor de judecată. 

ITALIA

Exproprierea pentru utilitate publică 
Conform art.43 din Constituţie: Pentru cauze de utilitate publică pot fi făcute exproprieri cu compensare, de către stat, autorităţi publice ori societăţi de interes public.
Reglementări şi practica jurisprudenţială în materie


a) Ocuparea de urgenţă a unui teren

În dreptul italian, procedura accelerată de expropriere permite administraţiei să ocupe un teren şi să construiască pe el înainte de expropriere. Odată ce lucrarea de realizat este declarată de utilitate publică şi proiectul de construcţie este adoptat, administraţia poate decreta ocuparea de urgenţă a zonelor de expropriat pe o durată determinată care să nu depăşească cinci ani (articolul 20 al legii nr. 865 din 1971). Decretul privind ocuparea devine caduc dacă ocuparea materială a terenului nu are loc în următoarele trei luni de la promulgare. Înainte de sfârşitul perioadei de ocupare autorizată, un decret de expropriere formală trebuie emis.


 Ocuparea autorizată a unui teren dă dreptul la o despăgubire de ocupare. Curtea constituţională a recunoscut, în sentinţa sa nr. 470 din 1990, un drept de acces imediat la un tribunal în scopul solicitării despăgubirii de ocupare imediat ce terenul este ocupat din punct de vedere material, fără a fi nevoie să aştepte ca administraţia să procedeze la o ofertă de despăgubire.


b) Principiul exproprierii indirecte (“occupazione acquisiva” sau “accessione invertita”)


 În anii 1970 mai multe administraţii locale au procedat la ocupări de urgenţă a terenurilor care nu au fost urmate de decrete de expropriere. Instanţele italiene  s-au confruntat cu cazuri în care proprietarul unui teren a pierdut de facto disponibilitatea  acestuia din cauza ocupării şi efectuării de lucrări de construcţie de interes public. Astfel, se punea problema dacă, pur şi simplu prin efectul lucrărilor efectuate, cel interesat a pierdut de asemenea şi proprietatea terenului.

1. Jurisprudenţa înainte de sentinţa nr. 1464 din 1983 a Curţii de casaţie


Jurisprudenţa avea îndoieli în privinţa faptului de a şti care erau efectele construcţiei unei lucrări publice pe un teren ocupat ilegal. Prin ocupare ilegală trebuie să se înţeleagă o ocupare ilegală ab initio sau o ocupare autorizată iniţial şi devenită fără titlu ulterior, titlul fiind anulat sau ocuparea continuând dincolo de termenul autorizat fără ca vreun decret de expropriere să fi intervenit.


 Conform unei prime speţe, proprietarul terenului ocupat de administraţie nu-şi pierdea proprietatea asupra terenului după terminarea lucrării publice. Totuşi, nu putea cere o predare a terenului şi putea doar demara o acţiune de daune - interese pentru ocupare abuzivă, nesupusă unui termen de prescriere din moment ce ilegalitatea decurgând din ocupare era permanentă. Administraţia putea în orice moment să adopte o decizie formală de expropriere; în acest caz, acţiunea de daune-interese se transforma în litigiu privind despăgubirea de expropriere şi daunele-interese nu erau datorate decât pe perioada anterioară decretului de expropriere pentru nefolosirea terenului (a se vedea, între altele, sentinţele Curţii de casaţie nr. 2341 din 1982, nr. 4741 din 1981, nr. 6452 şi nr. 6308 din 1980).


 Conform unei a doua speţe, proprietarul terenului ocupat de administraţie nu pierdea proprietatea asupra terenului şi putea cere predarea atunci când administraţia a acţionat fără să fi existat vreo utilitate publică (a se vedea, de exemplu, Curtea de casaţie, sentinţa nr. 1578 din 1976, sentinţa nr. 5679 din 1980).


 Conform unei a treia speţe, proprietarul terenului ocupat de administraţie pierde automat proprietatea asupra terenului în momentul transformării ireversibile a bunului, adică în momentul încheierii lucrării publice. Cel interesat avea dreptul de a cere daune-interese (a se vedea sentinţa nr. 3243 din 1979 a Curţii de casaţie).


2. Sentinţa nr. 1464 din 1983 a Curţii de casaţie

 Printr-o sentinţă din 16 februarie 1983, Curtea de casaţie, deliberând în camerele reunite, a soluţionat conflictul de jurisprudenţă şi a adoptat cea de-a treia soluţie. Astfel a fost consacrat principiul exproprierii indirecte (accessione invertita sau occupazione acquisitiva). În temeiul acestui principiu, puterea publică dobândeşte ab origine proprietatea unui teren fără a proceda la o expropriere formală, atunci când, după ocuparea terenului şi independent de legalitatea ocupării, lucrarea publică a fost realizată. Atunci când ocuparea este ab initio fără titlu, transferul de proprietate are loc în momentul încheierii lucrării publice. Atunci când ocuparea terenului a fost autorizată iniţial, transferul de proprietate are loc la sfârşitul perioadei de ocupare autorizată. În aceeaşi sentinţă, Curtea de casaţie a precizat că, în toate cazurile de expropriere indirectă, interesatul are dreptul la o reparaţie integrală, dobândirea terenului având loc fără titlu.

 Cu toate acestea, această reparaţie nu este plătită automat; interesatului îi revine sarcina de a cere daunele-interese. Între altele, dreptul la reparaţie este însoţit de prescrierea prevăzută în caz de răspundere infracţională, şi anume cinci ani, care începe să curgă din momentul transformării ireversibile a terenului.


3. Jurisprudenţa după sentinţa nr. 1464 din 1983 a Curţii de casaţie


a) Prescrierea

 La început jurisprudenţa a considerat că niciun termen de prescriere nu se putea aplica, deoarece ocuparea fără titlu a terenului constituia un act ilegal continuu. Curtea de casaţie, în sentinţa sa nr. 1464 din 1983, a afirmat că dreptul la reparaţie era supus unui termen de prescriere de cinci ani. În consecinţă, prima secţie a Curţii de casaţie a afirmat că un termen de prescriere de zece ani trebuia să se aplice (sentinţele nr. 7952 din 1991 şi nr. 10979 din 1992). Printr-o sentinţă din 22 noiembrie 1992 Curtea de casaţie, deliberând în camerele reunite, a soluţionat definitiv chestiunea, considerând că termenul de prescriere este de cinci ani şi că începe să curgă din momentul transformării ireversibile a terenului.


b) Sentinţa nr. 188 din 1995 a Curţii constituţionale
 În această sentinţă, Curtea constituţională a considerat că este compatibil cu Constituţia principiul exproprierii indirecte, în măsura în care acest principiu este ancorat într-o dispoziţie legislativă, şi anume articolul 2043 al Codului civil de reglementare a răspunderii infracţionale. 

Conform acestei sentinţe, faptul că administraţia devine proprietara unui teren beneficiind de comportamentul său ilegal nu pune nicio problemă în plan constituţional, din moment ce interesul public, şi anume păstrarea lucrării publice, primează interesului privatului şi deci dreptului de proprietate al acestuia din urmă.

Curtea constituţională a considerat compatibilă cu Constituţia aplicarea în cazul acţiunii de reparaţie a termenului de prescriere de cinci ani, aşa cum este prevăzut de articolul 2043 al Codului civil pentru răspundere infracţională.


c) Cazul neaplicării principiului exproprierii indirecte


 Evoluţiile jurisprudenţei arată că mecanismul prin care construirea unei lucrări publice implică transferul de proprietate a terenului în beneficiul administraţiei cunoaşte excepţii.


În Hotărârea nr. 874 din 1996 Consiliul de stat a afirmat că nu există expropriere indirectă, din moment ce deciziile administraţiei şi decretul de ocupare de urgenţă au fost anulate de instanţele administrative; dacă nu ar fi aşa, decizia judiciară ar fi golită de substanţă.

 În sentinţa nr. 1907 din 1997 Curtea de casaţie, deliberând în camerele reunite, a afirmat că administraţia nu devine proprietara unui teren atunci când deciziile pe care le-a adoptat şi declaraţia de utilitate publică trebuie să fie considerate nule ab initio. În acest caz interesatul păstrează proprietatea terenului şi poate cere restitutio in integrum. El poate, ca alternativă, să ceară daune-interese. Ilegalitatea în aceste cazuri are un caracter permanent şi niciun termen de prescriere nu găseşte aplicare.


Tot în acest sens, în sentinţa nr. 6515 din 1997 Curtea de casaţie a afirmat că nu există transfer de proprietate, din moment ce declaraţia de utilitate publică a fost anulată de instanţele administrative. În acest caz, principiul exproprierii indirecte nu se aplică aşadar. Interesatul, care păstrează proprietatea terenului, are posibilitatea de a cere restitutio in integrum. Introducerea unei cereri de daune-interese implică o renunţarea la restitutio in integrum. Termenul de prescriere de cinci ani începe să curgă din momentul în care decizia judecătorului administrativ devine definitivă.


 În sentinţa nr. 148 din 1998, prima secţie a Curţii de casaţie a urmărit jurisprudenţa camerelor reunite şi a afirmat că transferul de proprietate prin efectul exproprierii indirecte nu are loc atunci când declaraţia de utilitate publică la care proiectul de construcţie este adăugat a fost considerată drept nevalabilă ab initio.

 În sentinţa nr. 5902 din 2003 Curtea de casaţie deliberând în camerele reunite a reafirmat că nu există transfer de proprietate în lipsa declaraţiei de utilitate publică valabilă.


4. Legea nr. 458 din 27 octombrie 1988: Dispoziţii specifice terenurilor utilizate pentru a facilita accesul la proprietate (“edilizia residenziale pubblica”)

 Dreptul italian prevede posibilitatea de a obţine contribuţiile publice facilitând accesul la proprietatea funciară (“edilizia agevolata”). Societăţile cooperative reprezintă un caz frecvent de beneficiari ai acestui tip de acces la proprietate.


 Pentru cazul de expropriere indirectă a unui teren folosit în acest scop, în temeiul articolului 3 al Legii nr. 458 din 27 octombrie 1988, “Proprietarul unui teren folosit pentru construcţia de clădiri publice şi de locuinţe sociale are dreptul la reparaţia daunei suferite în urma unei exproprieri declarată ilegală printr-o decizie devenită definitivă, dar nu poate pretinde restituirea bunului său. El are de asemenea dreptul, în plus faţă de reparaţia daunei, la sumele datorate din cauza deprecierii monetare şi a celor menţionate la articolul 1224 § 2 al Codului civil şi asta începând din ziua ocupării ilegale”.

 Interpretând articolul 3 al Legii din 1988, Curtea constituţională, în sentinţa sa din 12 iulie 1990 (nr. 384) a considerat: “Prin dispoziţia atacată, legiuitorul, între interesul proprietarului terenurilor – a obţine în caz de expropriere ilegitimă restituirea terenurilor – şi interesul public – concretizat prin destinaţia acestor bunuri unor scopuri de locuit în condiţii favorabile sau convenite – a dat prioritate acestui din urmă interes”.


 În sentinţa nr. 486 din 27 decembrie 1991, Curtea constituţională a asimilat situaţia prevăzută în mod expres de articolul 3 cu cea a terenurilor ocupate şi construite în lipsa unui decret de expropriere.


 În urma intrării în vigoare a Legii bugetului, nr. 662 din 1996,  Curtea de casaţie a afirmat că despăgubirea integrală nu poate fi acordată pentru terenurile destinate să faciliteze accesul la proprietate, acestea fiind de-acum supuse despăgubirii conform criteriilor prevăzute de respectiva lege (sentinţa Curţii de casaţie, Secţia I, 21.5.1997, nr.4535).


5. Suma reparaţiei în caz de expropriere indirectă

 Conform jurisprudenţei din 1983 a Curţii de casaţie în materie de expropriere indirectă, o reparaţie integrală a prejudiciului suferit, sub forma daunelor-interese pentru pierderea terenului, era datorată în schimbul pierderii proprietăţii care implică ocuparea ilegală.


 Legea bugetului din 1992 (articolul 5 bis al Decretului-lege nr. 333 din 11 iulie 1992) a modificat această jurisprudenţă, în sensul că suma datorată în caz de expropriere indirectă nu putea depăşi suma despăgubirii prevăzute pentru cazul unei exproprieri formale. Prin sentinţa nr. 369 din 1996 Curtea constituţională a declarat neconstituţională această dispoziţie.


 În temeiul Legii bugetare nr. 662 din 1996, care a modificat dispoziţia declarată neconstituţională, despăgubirea integrală nu poate fi acordată pentru o ocupare a terenului care a avut loc înainte de 30 septembrie 1996. În această optică, despăgubirea echivalează cu suma despăgubirii prevăzută pentru cazul unei exproprieri formale, în ipoteza cea mai favorabilă proprietarului, prin intermediul unei măriri cu 10%.


 Prin sentinţa nr.148 din 30 aprilie 1999, Curtea constituţională a considerat o asemenea despăgubire compatibilă cu Constituţia. Totuşi, în aceeaşi sentinţă, Curtea a precizat că o despăgubire integrală, până la concurenţa valorii terenului, poate fi cerută atunci când ocuparea şi privarea de teren nu au avut loc din cauza utilităţii publice.


6. Jurisprudenţa după sentinţele Curţii din 30 mai 2000 în cauzele Belvedere Alberghiera şi Carbonara şi Ventura

 Prin sentinţele nr. 5902 şi 6853 din 2003, Curtea de casaţie, deliberând în camerele reunite, s-a pronunţat din nou asupra principiului exproprierii indirecte, făcând referire la sentinţele Curţii menţionate anterior.


 Apreciind constatarea încălcării articolului 1 al protocolului nr. 1 în cauzele de mai sus, Curtea de casaţie a afirmat că principiul exproprierii indirecte joacă un rol important în cadrul sistemului juridic italian şi că este incompatibil cu Convenţia.


 Mai exact, Curtea de casaţie – după ce a analizat istoria principiului exproprierii indirecte – a spus că, apreciind uniformitatea jurisprudenţei în materie, principiul exproprierii indirecte trebuie considerat ca fiind pe deplin “previzibil” începând din 1983. Din acest motiv exproprierea indirectă trebuie să fie considerată ca respectând principiul legalităţii. Fiind vorba despre ocupări de teren care au loc fără declaraţia de utilitate publică, Curtea de casaţie a afirmat că acestea nu sunt capabile să transfere proprietatea bunului către stat. În privinţa despăgubirii, Curtea de casaţie a afirmat că, chiar dacă este inferioară prejudiciului suferit de interesat, şi mai ales valorii terenului, despăgubirea datorată în caz de expropriere indirectă este suficientă pentru a garanta un “echilibru just” între cerinţele interesului general al comunităţii şi imperativele protejării drepturilor fundamentale ale individului.

7. Culegerea dispoziţiilor legislative şi de reglementare în materie de expropriere pe motiv de utilitate publică (mai jos denumită Culegerea)


 În articolul său 43, Culegerea prevede că în lipsa unui decret de expropriere sau în lipsa declaraţiei de utilitate publică, un teren transformat în urma realizării unei lucrări publice intră în patrimoniul autorităţii care l-a transformat; daunele-interese sunt acordate în schimb. Autoritatea poate dobândi un bun chiar şi atunci când planul de urbanism sau declaraţia de utilitate publică au fost anulate. Proprietarul poate cere judecătorului restituirea terenului. Autoritatea în cauză se poate opune. Atunci când judecătorul decide să nu ordone restituirea terenului, proprietarul are dreptul la o despăgubire.

FRANTA
 Cadrul juridic şi definirea proprietăţii publice
Proprietatea publică este compusă din toate activele publice. În Franţa, activele publice pot fi clasificate în funcţie de o varietate de 
principii. De exemplu, proprietăţile publice reale pot fi diferenţiate în funcţie de autorităţile care deţin dreptul de proprietate. În cazul în care o proprietate este deţinută de către stat, regiune, departament, comuna, acesta intra in portofoliul public specific (patrimoniul public) al statului, regiunii, departamentului sau comunei. O altă clasificare distinge intre proprietăţi care sunt afectate utilizării publice sau dedicate serviciilor publice - pe de o parte -, şi proprietăţi fără aceste scopuri, pe de altă parte. 
Dreptul de proprietate publica este, în general, inalienabil. Acest drept este guvernat de principiile legale speciale şi de sistemul instituţional care au drept scop protejarea acestuia împotriva  dezmembrării, încălcării dreptului comunitar şi a provocării de daune. Aceasta conduce la inalienabilitatea proprietăţii publice reale. 
În cazuri speciale, un transfer de proprietate din patrimoniului public 
la un proprietar privat este posibil, fiind reglementat de o lege specială sau printr-un proces în două etape: 
· În primul rând, o entitate publică care deţine proprietatea ia decizia de scoatere din patrimoniul public a bunului (" disaffectation "); 
· În al doilea rând, decizia de scoatere a proprietăţii din domeniul public trebuie să fie făcută publică. 
În ceea ce priveşte utilizarea proprietăţii publice reale, administraţia are autoritatea de a defini accesul la fiecare proprietate.
 De exemplu, administraţia are dreptul de a refuza accesul la un imobil sau un teren, cu excepţia cazului înstrăinării către un alt serviciu administrativ. Aceasta poate, de asemenea, percepe o taxă de acces la şi de utilizare a activelor sale.

Administraţia poate impune, de asemenea, restricţii speciale pentru proprietarii privaţi care nu au dreptul de control: 
· are puterea de a stabili în mod unilateral limitele publice reale 
active, precum şi de a utiliza norme represive speciale în scopul de a proteja activele sale; 
· activele publice reale nu pot fi achiziţionate prin prescripţie şi nu pot fi confiscate. 
Cu toate acestea, administraţia are unele limitări ale puterii sale  asupra activelor imobiliare.

 Fiecare administrator este obligat să plătească taxe pentru activele sale, în sensul asigurării oferite de reglementările fiscale.

Având în vedere rolul pe care statul îl are în deţinerea proprietăţii imobiliare, trei categorii de proprietăţi pot fi distinse: 
În dreptul francez, "proprietatea personală" este clasificată ca fiind formată din bunuri mobile, bunuri imobile şi drepturi. Achiziţionarea în baza dreptului de prescripţie este definită ca fiind obţinerea unui titlul legal, în mod implicit prin posesie prelungită. 
Proprietatea asupra bunurilor imobile direct utilizate în scopuri de servicii publice. Aceste proprietăţi sunt cel mai uşor de distins, după proprietatea de stat, şi sunt cel mai adesea utilizate atât de către publicul larg, cât şi angajaţi guvernamentali. 
 Proprietatea asupra bunurilor imobile care nu sunt folosite în scopuri de servicii publice. Aceste proprietăţi pot fi gestionate în conformitate cu "normele interne" şi se încadrează în cadrul general vizând proprietatea de stat. Astfel de norme interne sunt stabilite la nivel naţional la nivel de stat sau prin intermediul instrucţiunilor sau ordinelor de ministru.

 Mai mult, norme specifice pot fi permise la nivel practic, dar întotdeauna sub control administrativ a posteriori (mai des la cererea prefectului). 
Proprietatea asupra terenurilor. Statul deţine acest tip de proprietate având responsabilitatea de a proteja sau de a conserva anumite tipuri de teren sau ecosisteme. După cum am menţionat mai sus, patrimoniul public este identificat cu drepturile de proprietate (care pot include eliberarea de autorizaţii de construcţie, uzufruct sau de proprietate imobiliară, servituţi, etc.) exercitate de diverse persoane publice, cum ar fi statul, regiunea, departamentul, municipalitatea sau instituţiile publice. 

Această tip de abordare este util pentru că susţine o definiţie exactă a legăturilor juridice şi diferenţelor dintre proprietatea privată şi proprietatea publică.

Astfel, în ceea ce priveşte drepturile de proprietate, există mai multe domenii publice în cauză: 
· Domeniul public al statului include domeniu fluvial, domeniul maritim, naţional, drumuri şi autostrăzi, domeniul militar, unele reţele de telecomunicaţii, clădiri administrative şi bunuri, etc.; 
· Domeniul regiunii publice este acum general acceptat, deoarece adoptarea  Legii privind descentralizarea (2 martie 1982) defineşte regiunea drept o colectivitate "locală". 

Acest domeniu cuprinde clădirile şi activele regionale, dar nu şi drumurile; 
· Domeniu public al departamentului include drumurile departamentale, căi ferate, clădiri pentru serviciile publice - spital, tribunal şi Curţi de apel, muzee, etc.  şi  bunuri mobile ; 
· Domeniul public al comunei constă din drumuri comunale, locuri de piaţă, edificii religioase, cimitire, sau afectate pentru servicii publice  spitale, unele aeroporturi, reţele de distribuţie a apei, etc.;
· Proprietatea aparţinând instituţiilor publice, de asemenea, face parte din domeniul public, dar cu limitări introduse de către Consiliul de Stat: 
 Terenurile sau clădirile construite de către instituţiile publice nu pot fi direct înregistrate ca proprietăţi ale domeniul public, în cazul în care nu au fost cumpărate de la o persoană de drept public. Cu toate acestea, ele sunt proprietăţi private ale unităţii publice. Proprietăţile obţinute de la stat, din domeniul public sau de la nivel teritorial, care sunt transferate către o instituţie publică, rămân proprietăţi publice atât timp cât acestea sunt afectate de un serviciu public sau pot fi utilizate de către public.

Contestarea deciziei de expropriere în instanţele de judecată

Cetăţenii pot contesta procedurile de expropriere pentru interes public. Recurgerea la decretul de utilitate publica (PUD) este un instrument juridic frecvent folosit de administraţia franceză de stat pentru a pune în aplicare proiecte de planificare de diferite dimensiuni. 

Exproprierea face parte din această procedură juridică în ceea ce priveşte aprobarea de utilitate publică, fiind o condiţie pentru autorizarea transferului de proprietate. 
De cele mai multe ori această posibilitate intervine mai mult ca ameninţare credibilă decât punerea efectivă în aplicare, în măsura în care mai mult de 95% din terenurile în cauză sunt achiziţionate prin intermediul negocierii. 
Problemele legate de utilităţi publice sunt frecvent discutate în doctrina juridică, care se ocupă cu implicaţiile juridice ale unor astfel de cazuri, întrucât analiza jurisprudenţei se concentrează asupra unor evaluări critice legate de interpretarea modificărilor normative si  analiza deciziilor judecătoreşti. 
Controlul exercitat de către judecătorii instanţei de contencios administrativ asupra cazurilor de expropriere de utilitate publică presupune analiza contextului în funcţie de care există consecinţe diferite: (1) controlul vizând posibilitatea unui abuz de putere care este posibil, (2) evaluarea situaţiei de utilitate publică cu referire la practica juridică specifică: cost-avantaje - analiză comparativă.

 În primul caz, scopul este de a verifica dacă proiectul în cauză îşi are originea în interesul general şi faptul că nici un interes deosebit nu va interfera (risc de speculaţii imobiliare, corupţie sau interes special). 

Abuzul de putere este dificil de dovedit (sarcina probei revenind reclamantului), iar ultimele dezbateri juridice legate de utilitatea publică, de asemenea, au tendinţa de a tolera şi mai mult cumulul de interese generale şi economice.

 Într-adevăr, multe proiecte de utilitate publică au o tendinţă de a se fundamenta pe scopuri economice (în special, referitoare la domeniile de dezvoltare) şi contribuie la schimbarea standardelor de evaluare a interesului general. 

Mai mult, autorităţile locale se implică în dezvoltarea infrastructurii, în cadrul politicii de dezvoltare economică la nivel local. Pentru instanţele administrative, această legitimare sub formă de politici publice a fost, uneori, greu de adus în discuţie, în special în contextul economic actual.
Administraţia de stat trebuie să colaboreze cu agenţii economici locali în termen de gestionare a problemelor legate de regimul domenial. Consecinţa acestor evoluţii a fost un nou standard de adjudecare, asumat legal printr-o hotărâre a Consiliului de Stat din 28 mai 1971 ( în cazul Ministerului locuinţei şi infrastructurii  vs Asociaţia de rezidenţi pentru proiectul imobiliar "New City Est"), şi implementarea acestui nou standard cunoscut după aceea ca "raportul cost-dezavantaje comparat" în cadrul doctrinei juridice. 

În acest sens, Consiliul a statuat că un proiect pe bază de expropriere poate fi declarat de utilitate publică din punct de vedere legal numai în cazul în care reducerea proprietăţii private, costurile financiare, posibilele dezavantaje sociale, reducerea  proprietăţii publice sau alte interese nu sunt excesiv afectate.
IRLANDA

Potrivit art.76 din Legea locuinţei din 1966, cu modificările ulterioare, procedura de achiziţie obligatorie a terenurilor implică o autoritate publică care achiziţionează terenuri fiind, în virtutea acestei legi,  autorizată să facă acest lucru printr-un ordin de cumpărare prezentat şi confirmat de către ministrul de resort, în conformitate cu dispoziţiile legale.
De asemenea, art.77 din lege prevede că o autoritate publică poate să achiziţioneze nu imediat, în sensul şi în conformitate cu art. 76 din lege, terenurile necesare pentru utilităţi publice, cu condiţia ca ministrul să considere că preţul este rezonabil si că terenurile vor fi solicitate în viitor pentru a atinge oricare dintre obiectivele la care acestea sunt necesare. 
„78 - (1) De îndată ce ministrul a făcut o confirmare obligatorie de cumpărare, fie în ceea ce priveşte tot sau o parte din terenul la care ordinea obligatorie de cumpărare se referă, autoritatea de locuinţe publică într-un ziar local un anunţ în forma prevăzută, care să ateste că ordinea obligatorie de achiziţie a fost confirmată şi se respectă ordinul de expropriere, astfel încât acesta poate fi văzut în orice moment de o persoană care este interesată.
(2) Orice persoană lezată de către un ordin de expropriere care a fost confirmat de către Minister (dacă, în ceea ce priveşte toate sau o parte din terenul la care ordinea obligatorie de cumpărare se referă)  poate să conteste valabilitatea acestuia, nu mai târziu de trei săptămâni de la publicarea anunţului de confirmare a comenzii, prin depunerea unei cereri în acest scop la Înalta Curte, precum şi în cazul în care o astfel de aplicare este făcută la instanţa competenta.

În acest caz, instanţa de judecată poate, prin hotărâre de suspendare a executării provizorii a ordinului de expropriere, să amâne măsura exproprierii, în măsura în care aceasta afectează proprietatea solicitantului, până la terminarea procedurii; 
 Dacă la judecata cererii  se constată că măsura exproprierii nu este în limitele competenţelor legale sau că interesele reclamantului au fost prejudiciate în mod substanţial, instanţa poate anula  procedura exproprierii de utilitate publică.
(3) Un ordin de cumpărare obligatoriu, trebuie să respecte limitele terenului la care se referă. 

În cazul în care nici o cerere menţionată în alin. (2) din prezenta secţiune nu se face sau în cazul în care o astfel de cerere este retrasă, operaţiunea de expropriere devine efectivă la expirarea perioadei de 21 zile de la publicarea anunţului.
 (4) Sub rezerva dispoziţiilor alin. (2) din acest articol, o persoană nu trebuie să  împiedice un ordin de cumpărare obligatoriu în orice fel de proceduri judiciare. 
(5)  După ce un ordin de cumpărare a devenit operativ, autoritatea de locuinţe va oferi o copie a acestuia fiecărei persoane  interesate de anunţ. 

Art.79. (1) În cazul în care ordinea de cumpărare a fost confirmată şi a devenit operativă şi autoritatea de locuinţe decide să cumpere terenul, aceasta va înmâna un aviz (o notificare în scopul tranzacţionării) pentru fiecare proprietar, locatar şi ocupant al terenului respectiv (cu excepţia chiriaşilor pentru o lună sau o perioadă mai mică de o lună), care să ateste că este dispusă să trateze pentru cumpărarea mai multor terenuri. 
Astfel, fiecare proprietar, locatar, ocupant  trebuie să declare într-o perioadă specificată ( nu mai mică de o lună de la data  notificării pentru a trata) natura exactă a interesului pentru care compensarea este revendicată de el şi detalii cu privire la despăgubiri.

În cazul în care autoritatea impune acest lucru, pot fi specificate sume alocate pentru despăgubiri, în anunţul de participare pentru a trata şi care arată modul în care fiecare astfel de sumă este calculată. 
(2) O notificare înmânată în conformitate cu alin. (1) se consideră a fi un anunţ pentru a trata, în sensul achiziţiei de teren si de evaluare a compensării.”
SPANIA


Daca exproprierea este justificată de „utilitatea publică”, proprietarul nu poate să se opună deciziei organelor administrative.


La construcţia unei şosele, a unui pod sau a unei zone sportive (infrastructură publică), adesea se impune expropriere terenului care aparţine unei persoane fizice. Trebuie să se ţină cont de faptul că autoritatea publică este singura entitate care dispune de mijloace suficiente pentru a forţa persoanele fizice să renunţe la proprietăţile lor, iar aceştia nu pot să se opună acţiunii autorităţii. 


Proprietarul primeşte o despăgubire pentru  prejudiciul economic sau un schimb în natură pentru alte active. Această despăgubire este cunoscută sub numele de „preţul corect” (Justiprecio) care, regretabil, foarte frecvent, este cel mai controversat subiect într-un proces.

Cauze de expropriere

Exproprierea forţată presupune transferul proprietăţii de la o persoană fizică către administraţie, pe care o poate dobândi chiar şi fără acordul proprietarului. Este reglementată de Legea privind exproprierea forţată, din 1954 (Ley de Expropiación Forzosa de 1954), de Normele de reglementare din 1957 şi de noua Lege de compensare a terenurilor din 20 iunie 2008.


Consecinţa principală a acestor reglementări este obligaţia de a ceda proprietatea solicitată de administraţie pentru a fi folosită în scopurile prevăzute de lege. 


Reglementările menţionate precizează că exproprierea poate fi hotărâtă de autorităţile municipale, de regiune, de provincie, de insulă sau de Consiliul local şi este manifestarea absolută de voinţă a puterii publice faţă de care persoana fizică nu poate să se opună legal, dacă acţiunea este pe deplin justificată şi în conformitate cu legea.  


Din acest considerent, primul pas în procesul de expropriere este declararea „utilităţii publice” cu privire la proprietate sau dreptul de expropriere. In fapt, este absolut necesar ca dreptul sau proprietatea să fie declarată ca „utilitate publică”


Această condiţie a „utilităţii publice” este atât de importantă, încât organismul care realizează exproprierea trebuie să fie o „autoritate publică”
Ce poate să fie expropriat?


Deşi în majoritatea cazurilor exproprierea are ca obiect proprietatea imobiliară, poate fi subiect al exproprierii orice fel de valori/bunuri materiale, precum lucrări de artă, automobile, nave, obligaţiuni, acţiuni sau orice alte drepturi care, în anumite circumstanţe, pot fi necesare „utilităţii publice”  


Procesul de expropriere

Primul pas este declararea „utilităţii publice”. Aceasta se face întotdeauna printr-un act legislativ sau printr-un acord al Consiliului de miniştri, în cazul în care proprietatea imobiliară sau valorile/bunurile materiale sunt absolut esenţiale pentru proiecte publice. 


În această situaţie „utilitatea publică” este considerată ca implicită  şi administraţia publică are obligaţia să facă publice valorile/bunurile materiale sau proprietatea imobiliară în Buletinul Oficial Public, în Buletinul Oficial Provincial şi în una sau mai multe publicaţii locale.


După publicare, urmează o perioadă de 15 zile pentru informare publică. Persoanele fizice în cauză au posibilitatea să facă eventuale contestaţii sau să corecteze iregularităţile în informaţia diseminată.


După aceste 15 zile urmează o perioadă de alte 20 de zile în care administraţia studiază fiecare dintre contestaţiile şi iregularităţile semnalate. După această perioadă, administraţia declară „necesitatea de intrare în posesie”, care se dă publicităţii şi se notifică în mod individual fiecărei părţi implicate.


Notificarea individuală a persoanelor fizice afectate este foarte importantă. In caz contrar, exproprierea nu este legală. Împotriva acestei notificări, persoana fizică nu poate să facă contestaţie, dar poate să considere declaraţia de „utilitate publică” a proprietăţii imobiliare şi/sau declaraţia de „necesitate de intrare în posesie” drept lipsită de valabilitate într-un proces civil.


Unele dintre cele mai frecvente cauze de contestare a procesului de expropriere  sunt imperfecţiunile în procesul de informare publică în cadrul celor 15 zile.


După  primirea notificării, persoanele fizice au la dispoziţie 10 zile pentru contestarea pe calea unei reclamaţii administrative, dar nu în instanţă, autorităţile fiind obligate să decidă în termen de 20 de zile. În acest timp, procesul de expropriere este suspendat pe parcursul celor 30 de zile.


„Preţul corect”


Odată ce exproprierea este confirmată, părţile afectate au dreptul de a primi o despăgubire, cunoscută drept „preţul corect”. Suma acestei despăgubiri este calculată printr-o evaluare prealabilă a valorilor/bunurilor materiale şi a drepturilor care fac obiectul exproprierii şi poate fi convenită pe cale amiabilă între părţi, în termen de 15 zile. 


Daca această sumă este convenită, procesul ia sfârşit.


În situaţia în care părţile nu ajung la un acord cu privire la preţ, este demarată o nouă etapă, în care administraţia acordă proprietarilor 20 de zile pentru a prezenta argumentele privind valoarea proprietăţii şi pentru a propune un preţ. 


Administraţia poate să accepte sau să refuze această propunere. Dacă acceptă, atunci procesul este finalizat.


Dacă administraţia refuză să accepte preţul propus, va face o nouă evaluare şi va prezenta rezultatul spre analiză, timp de 15 zile, proprietarului.


Dacă acesta acceptă preţul, procesul ia sfârşit.

Dacă proprietarul nu acceptă ultimul preţ oferit de administraţie, cazul este înaintat Tribunalului Provincial de Exproprieri, care este instanţa ultimă abilitată să decidă cu privire la preţul corect. 


Aceste tribunale se găsesc în capitalele provinciilor (Alicante, Murcia, Almería, Albacete, Valencia, Málaga, Granada, Cádiz) şi sunt formate dintr-un preşedinte şi patru asistenţi (ex: un funcţionar public, un reprezentant al Asociaţiei fermierilor, un notar). Funcţia lor este de a studia propunerile de preţ ale părţilor şi de a lua decizia corectă. Teoretic, sunt necesare 8 zile pentru luarea unei decizii. În realitate, uneori, durează unu sau doi ani. 


Hotărârea Tribunalului pentru Exproprieri poate fi atacată la o instanţă superioară. Dacă se înregistrează o întârziere mai mare de 6 luni în adoptarea unei hotărâri de către Tribunalul pentru Exproprieri, la suma compensatorie se adaugă dobânzi. Dacă există o hotărâre asupra preţului, dar administraţia nu plăteşte proprietatea timp de mai mult de doi ani, se face o nouă evaluare pentru a se determina preţul actualizat.

După prezentarea preţului actualizat, începe un nou proces de determinare a preţului corect. După determinarea preţului corect şi plata acestuia, proprietatea poate fi ocupată de către administraţie, într-un timp limitat. Uneori, administraţia hotărăşte să plătească preţul proprietăţii expropriate printr-o altă proprietate.


Drepturile de revizuire

Procesul de expropriere se poate întinde pe mai mulţi ani, până ce părţile ajung la un acord privind „preţul corect”, fără ca aceasta să presupună că procesul de expropriere încetează. În acest sens, Legea 38/1999 introduce noţiunea de „drept de revizuire”. Acest drept permite proprietarului să-şi redobândească, total sau parţial, proprietatea, cu restituirea corespunzătoare a compensaţiei primite, dacă proiectul care a condus la expropriere este anulat.


Aceste cazuri se referă la:

· administraţia hotărăşte să renunţe la proiect;

· după doi ani de la intrarea în posesia proprietăţii de către administraţie, nicio lucrare nu a fost demarată pe proprietate;

· proiectul a fost realizat dar funcţia pe care o face proprietatea  nu este de „utilitate publică”: de exemplu, în cazul AVE, terenul a fost preluat pentru a se construi o staţie de cale ferată, dar staţia nu este folosită; proprietarul sau moştenitorii lui pot să facă apel la dreptul de redobândire a proprietăţii, prin plata despăgubirii primite pentru expropriere (recalculată pentru valoarea din acea dată).
Există numai două excepţii de la aceste norme, în care dreptul de revizuire nu acţionează:

· dacă terenul nu este destinat pentru folosinţa iniţial invocată, dar poate fi folosit pentru o altă „utilitate publică”;
· dacă terenul este folosit pentru utilitate publică mai mult de 10 ani.

POLONIA

Cadrul legal 
· Constituţia Republicii Polone  apără dreptul de proprietate şi moştenire. În conformitate cu articolul 21 din Constituţie, deposedarea sau îngrădirea dreptului de proprietate poate avea loc numai „în scopuri publice şi cu o despăgubire corectă”.
· Legea privind fondul pentru autostrăzi şi şosele naţionale, din 27 octombrie 1997, introduce noţiunile de pregătirea şi finanţarea construcţiei de autostrăzi şi normele de organizare a licitaţiilor pentru construcţia şi/sau exploatarea autostrăzilor. Această lege reglementează achiziţia de terenuri şi exproprierea pentru construcţia de autostrăzi.  
· Legea privind normele speciale pentru investiţiile în drumuri publice, din 10 aprilie 2003, care reglementează achiziţia de proprietăţi şi stabileşte autorităţile responsabile cu implementarea procedurilor de achiziţie.  Potrivit acestei legi, proprietăţile aflate în zona stabilită pentru construcţia autostrăzii vor fi achiziţionate prin cumpărare sau printr-o compensare corespunzătoare în vederea exproprierii. În situaţia în care se achiziţionează numai o parte din proprietate, iar partea rămasă nu este potrivită pentru o folosire normală, această parte de proprietate este obligatoriu a fi cumpărată.
· Legea privind proprietatea imobiliară, din 21 august 1007, defineşte normele de expropriere a proprietăţii imobiliare şi de evaluare a acesteia. Potrivit acestei legi, exproprierea proprietăţii se poate face numai în scopuri publice. Evaluarea proprietăţii imobiliare poate fi făcută numai de către un expert. 
· Legea privind protecţia mediului înconjurător, din 27 aprilie 2001, cuprinde obligativitatea cumpărării proprietăţilor aflate în zonele de folosinţă limitată, în condiţiile în care aplicarea măsurilor tehnice specifice de protejare a mediului nu este posibilă.
Normele poloneze nu prevăd noţiunea de “resettlement” (relocare, reaşezare) în înţelesul cerinţelor BERD sau ale Băncii Mondiale. Legislaţia polonă prevede procedura pentru achiziţia proprietăţii la un preţ corespunzător şi procedura exproprierii cu o despăgubire corespunzătoare.  

Etapele procesului de achiziţie de terenuri şi de expropriere sunt:


Achiziţia de terenuri:

· hotărârea administrativă de prezentare a necesităţii preluării proprietăţii;

· primirea de către deţinătorul proprietăţii a notificării privind necesitatea preluării proprietăţii;

· evaluarea proprietăţii de către un expert evaluator de proprietăţi imobiliare;

· autoritatea propune un proiect de ofertă de vânzare-cumpărare şi de acord al proprietarului, pe baza unui contract civil;

· negocieri cu  proprietarul asupra achiziţiei proprietăţii imobiliare;

· dacă oferta este acceptată de către proprietar, notificarea datei actului notarial;

· acordul este confirmat prin act notarial;

· transferul fondurilor/plăţilor în contul bancar al proprietarului.
Exproprierea
În cazul neacceptării ofertei de către proprietar, sau în absenţa răspunsului acestuia, achiziţia proprietăţii este direcţionată în procedura exproprierii:

· proprietarul primeşte o notificare în legătură cu începerea procedurilor de expropriere;

· evaluarea proprietăţii de către un expert evaluator de proprietăţi imobiliare;

· emiterea deciziei de expropriere;

· transmiterea deciziei către proprietar;

· plata despăgubirii;
· proprietarul are dreptul să facă apel în legătură cu exproprierea, în conformitate cu Codul de procedură administrativă.
Valoarea proprietăţii se determină pe baza unei evaluări individuale. Expertul evaluator este obligat să prezinte o documentaţie scrisă de analize şi opinii asupra valorii estimate a proprietăţii. Expertul decide asupra modalităţilor de abordare, a metodelor şi tehnicilor de evaluare precum şi a valorii estimate.  Procesul de evaluare ia în considerare mai multe aspecte. Acestea includ, în principal, scopul evaluării, natura şi locaţia proprietăţii, planul local de dezvoltare, infrastructura, datele disponibile asupra unor proprietăţi similare şi a preţurilor lor.

Prevederile Legii privind normele speciale pentru investiţiile în drumuri publice nu cuprind alte compensaţii (despăgubiri) suplimentare în cazul transferurilor de proprietate pentru construcţia de autostrăzi. Nu există plăţi compensatorii pentru eventuale beneficii ce ar putea fi obţinute în viitor. Proprietarii de astfel de proprietăţi (terenuri, valori/bunuri materiale, etc.), în conformitate cu Codul administrativ, pot să solicite despăgubiri suplimentare numai într-un tribunal civil.

Amendamentele din 25 iulie 2008 la legea sus-menţionată aduc unele modificări în ceea ce priveşte scopul despăgubirile pentru proprietăţile supuse cumpărării/exproprierii în vederea construcţiei de drumuri. Noile reglementări prevăd o despăgubire suplimentară pentru eliberarea imediată a terenului şi a clădirilor. Potrivit legii revizuite, este posibilă majorarea cu 5% a valorii proprietăţii imobiliare dacă proprietarul părăseşte terenul şi evacuează clădirile în termen de 30 de zile.

Totodată, legea revizuită prevede şi un bonus compensator. Atunci când exproprierea se referă la clădiri de locuit, despăgubirea se majorează cu 10.000 PLN (zloţi), aprox. 2.200 euro, pentru a acoperi cheltuielile de mutare.

Concluzii
Conform doctrinei, bunurile care fac obiectul regimului domenial, care intra în posesia unor persoane particulare, îşi păstrează statutul lor la aderarea la proprietatea privată. 
Cu toate acestea, exista anumite condiţii restrictive şi, de asemenea, obligatorii, în ceea ce priveşte căile şi mijloacele de protecţie, de management, conservare şi în special cu privire la circuitul juridic al acestora, care ar trebui să fie atent supravegheate de către autorităţile publice. 
Regimul juridic special, cu privire la bunurile din proprietatea privată, care, fără a intra în domeniul public, este supus normelor de protecţie, oneroase statuate de dreptul comun. 

În fine, ideea esenţială de a stabili reglementari speciale pentru
regimurile domeniale specifice legate de active constă în conservarea lor şi transmiterea către generaţiile viitoare, fiind indispensabile  dezvoltării durabile.

